
Baví nás to kresťanstvo vôbec?
======================
To je otázka, ku ktorej dospela naša najnovšia farská synodálna debata. Baví nás aspoň tak, ako futbalistov futbal, alebo poľovníkov poľovníctvo, cyklistov bicykel? Pre väčšinu ľudí kresťanstvo je zbytočnosť a bremeno, ktoré dávno opustili. Ale to, čo opustili, naozaj bolo kresťanstvo? Videli ho niekedy, počuli vôbec o ňom niekedy? Alebo videli len odriekanie básničiek, ktorému so hovorilo modlenie sa, chodenie do kostola na niečo, čo sa ich nedotýkalo a nejedenie mäsa v piatok z dôvodu, ktorý vari ani nepoznali? A k tomu spústu hlúpostí a bizarných povier, ktoré s kresťanstvom nemali nič spoločné, ale ich za kresťanstvo ľudia okolo nich vydávali? A odpoveď je, na 99.99% nie. Pre iných kresťanstvo je povinnosť, z ktorej si to nejnevyhnutnejšie splnia, odsedia si nedeľnú omšu, odrecitujú modlitbičku a v piatok si dajú bezmäsité jedlo a potom ho hodia za hlavu šťastní, že sa ním až do budúceho rázu nemusia zaoberať. Aj o nich platí, to čo žijú, je to naozaj kresťanstvo? A aj odpoveď je rovnaká: u najmenej 95% (tak hovoria prieskumy) nie. A čo my? Čo žijeme, je to kresťanstvo? Baví nás to? Lebo kresťanstvo, to je Boží Život v Božom Duchu už teraz. Kresťanstvo, to je radosť a rozkoš a spev ľudí, ktorí prešli zo smrti do života a boli v Duchu už prenesení do Božieho Kráľovstva, už teraz. To je poznanie, že čo sme doteraz považovali za život, bola v skutočnosti smrť, ale teraz sme konečne živí. Kresťanstvo, to znamená, že nie niečo zachovávame či praktizujeme, ale niekým sme, stáli sme sa deťmi Boha. A to znamená byť uzdravený. Byť slobodný. Žiť v jase a pokoji a bez strachu. Byť plný Ducha a sily. Byť svätý - a spoznať, že čírosť a jas a belosť svätosti je tá najvzrušujúcejšia a najnádhernejšia vec, akú sme kedy videli a zažili, pretože to znamená dokonalosť, znamená to znovuzrodenie, nové stvorenie z moci Boha, človeka konečne živého a konečne dovŕšeného, slobodu a slávu Božích detí, ako píše Pavol! Veď to znamená pochopiť a nielen pochopiť, ale aj skutočne žiť oné nádherné a slávne slová: "Svet, život i smrť, prítomnosť aj budúcnosť —  všetko je vaše, ale vy ste Kristovi a Kristus Boží." (1Kor 3, 22-23)! Čo už len môže byť lepšie a skvelejšie, než takto byť? Kam sa na toto hrabe nejaký futbal či nejaká poľovačka? 
Ak toto sme, tak aj keby sme boli jediní na svete, aj keby sa k nám nikto ďalší nikdy nepridal, aj keby nás za to ľudia nenávideli a prenasledovali, aj tak by sme to ďalej žili. Aj tak by sme si to naplno užívali, plní spevu a radosti a jasania, vášnivo a zanietene. Aj tak by nás nič neodvrátilo od toho, byť kresťanmi a stále viac, stále plnšie žiť a konať a uskutočňovať Božie synovstvo v nás, sedem dní v týždni, dvadsaťštyri hodín denne, ako vraví Písmo, "či teda jete, či pijete, či čokoľvek iné robíte, všetko robte na Božiu slávu" (1Kor 10, 31) a predsa "Boh je oslávený v človekovi plnom života“, dodáva sv. Klement Alexandrijský. Naozaj je toto to, čo žijeme? Je toto oným kresťanstvom, ktoré nám bolo odovzdané, do ktorého nás uvádzali a ktoré žijeme? Lebo ak hej, potom nás baví. Potom to je náš život, naša záľuba, naša vášeň, naša radosť, naše všetko - a v Ňom a skrze neho potom nachádzame aj všetko ostatné, nim a cez neho očistené a premenené. A hoci žijeme vo svete, nie sme viac zo sveta. A hoci navonok žijeme na tom istom mieste a uprostred tých istých ľudí a užívame tie isté veci, v skutočnosti už nie. Ten rozdiel je obrovský, je to, ako keď vedľa seba žijú a kráčajú dvaja ľudia, jeden ochrnutý a druhý zdravý, jeden slepý a druhý vidiaci. Navonok žijú v tom istom svete a predsa ich svety sa zásadne líšia. A "tak je to s každým, kto sa narodil z Ducha." (Jn 3, 8 ). 
Tak čo? Tak ako? Baví vás kresťanstvo? A to, čo žijete alebo čo pod ním myslíte, naozaj je to kresťanstvo?

Byť veriacim znamená, že to už nedokážete pustiť z mysle!
==================
Pretože to, čo sa nám ponúka a to, čomu sme sa konečne odvážili uveriť - tak veľké a neuveriteľné to je! - je tak ohromujúce a úchvatné, že už na to nemôžeme prestať myslieť. Sme toho plní! Radosť a vzrušenie a nedočkavosť malého dieťaťa, ktoré sa na Vianoce teší zo stromčeka a nevie sa dočkať darčekov, je len slabý odvar toho, čím sme naplnení my, keď konečne sa odvážime uveriť Evanjeliu! Ako píše Peter, "veríte a jasáte nevýslovnou radosťou, plnou slávy, že dosahujete cieľ svojej viery —  spásu duší" (1Pt 1, 8-9)! A ako inak by to aj mohlo byť? Veď sa nám dostal dar tak obrovský! Už teraz zažívame "stromček" v podobe Daru Ducha, a nedočkavo čakáme na "darčeky", o ktorých Písmo vraví, že "váš život je s Kristom ukrytý v Bohu" (Kol 3, 3)! Len ak nepoznáme Evanjelium a ešte sme ho nepochopili a neporozumeli sme mu, alebo poznáme, ale neveríme mu, je to pre nás len nejaká poučka, téza, pekná idea, ale ešte nie skrze vieru skutočnosť, môžeme byť voči nemu vlažní a mať hlavu plnú iných vecí, keď "dušu zaťažuje pominuteľné telo a pozemský stánok stláča myseľ" (Múdr 9, 15). Alebo si viete predstaviť dieťa, ktoré si nevšimne Vianoce a zabudne na darčeky? A ako by sme my mohli nebyť plní vzrušenia a nemať toho plnú hlavu, keď sme dostali Dar zbožštenia, už teraz v nás ako záloha a zábezpeka prebýva skutočný Duch Boha, Boh sám a už čoskoro sa v nás tento zámer náplní? Ako by sme ešte mohli hútať o pozemských veciach, ako by sme ešte mohli dychtiť po tomto biednom a nudnom svete? Jedine, ak sme ešte neuverili a Dar ešte stále neprijali a ešte stále sa lopotíme zohnutí vo svete, pripútaní k jeho hrudám...! 
O čom väčšom ste kedy počuli, než o tomto Dare Boha? Čo vzrušujúcejšie vám kto kedy ponúkol? A čo úchvatnejšie ste  kedy na tejto zemi zakúsili, než toto? A čím iným by sme teda mali byť naplnení, než týmto: "Pozrite, akú veľkú lásku nám daroval Otec: voláme sa Božími deťmi a nimi aj sme. Preto nás svet nepozná, že nepoznal jeho. Milovaní, teraz sme Božími deťmi, a ešte sa neukázalo, čím budeme. Vieme však, že keď sa on zjaví, budeme mu podobní, lebo ho budeme vidieť takého, aký je." (1Jn 3, 1-2)? Ľudia sveta často zabúdajú na Boha. Ľudia Boha zase už dávno zabudli na svet, lebo našli a dostali omnoho väčšie a lepšie veci, samého Boha!

Neži v lži
=============
James Mallon píše: „Ako dlho môže kňaz so svojím farským spoločenstvom radostne a nadšene oslavovať birmovanie ako dovŕšenie kresťanskej iniciácie, keď všetci veľmi dobre vedia, že väčšina týchto čerstvo iniciovaných podľa svojho názoru práve dostala lístok na cestu von z cirkvi? A čo horšie: mladí ľudia vedia, že vy to viete, a ešte horšie: oni vedia, že vy viete, že oni vedia, že vy to viete. V stávke je sama integrita nás všetkých ako cirkvi!“  Lenže ako dlho môže vydržať integrita cirkvi a farnosti, ak rutinne žijeme kresťanstvo, ktoré kresťanstvom nie je, ale tvárime sa, že je? Ak sme farnosťou, ktorá farnosťou nie je, ale tvárime sa, že je? Ak fakticky žijeme v nevere, ale tvárime sa, že je to normálne a v poriadku? Pohoršujeme svet naokolo, ale tvárime sa, že to nevadí? Žijeme bez Ducha a tvárime sa, že je to normálne? Žijeme v ťažkom hriechu a tvárime sa, že nie, že žijeme v milosti, dokonca aj keď nikde nevidíme jej prejavy ani ovocie? Nestane sa, že tomu nakoniec uveríme? Že je to vlastne v poriadku, že v zásade sme vlastne dobrí a veriaci kresťania? A stále menej počúvame Písmo, pretože mu nerozumieme - nie preto, že by bolo nezrozumiteľné, ale preto, že ho už viac nevieme zladiť s týmto vymysleným "kresťanstvom", ktoré žijeme. A tak si radšej povieme, že tomu nerozumieme a dáme ho preč, bokom, stranou. Už ho nepočúvame. Veď načo aj? Však je všetko v poriadku! Sme dobrí a veriaci kresťania a katolíci, tak čo? Nič viac nepotrebujeme. Ani Písmo, ani pokánie, ani obrátenie, ani duchovný rast, ani učeníctvo, nič. Len čakať, kedy nás anjeli odnesú rovno do Neba! Rod Dreher napísal knihu s názvom Neži v lži. My v praxi v lži žijeme. V akomsi orwellovskom double-thinku. Na jednej strane počúvame a hovoríme v liturgii a v modlitbe slová Pravdy, ale potom vyjdeme von a ďalej žijeme lož - a nevidíme v tom žiaden problém! Veď je to normálne, nie? Všade to tak je. Všade sa takto žije. A nikto nič nehovorí (možno na pár pomätených farárov), všetci sú spokojní, biskup je spokojný,... Tak čo? "Vtedy hovorili bohabojní medzi sebou a Pán pozoroval a vyslyšal. A napísala sa pamätná kniha pred ním pre tých, čo sa boja Pána a vážia si jeho meno. Budú mi —  hovorí Pán zástupov, vlastníctvom v deň, keď budem konať, a budem mať zľutovanie nad nimi, ako má zľutovanie otec nad synom, ktorý mu slúži." (Mal 3, 16-17)

Ako žiť vo svete, v ktorom stále viac vládne hlúposť, závisť, nenávisť a túžba ničiť?
========================
Ako žiť vo svete, v ktorom stále viac vládne hlúposť, závisť, nenávisť a túžba ničiť? Frustrácia ľudí, ktorí čakajú, že napríklad v štáte (ale aj v Cirkvi) za nich niekto iný všetko urobí, oni všetko dostanú ako na tanieri, nič pre to sami nerobia, ale o to viac sa sťažujú a nadávajú a znova len nenávidia? Keď ľudí nespája to, že za niečo sú, ale to, že niekoho spoločne takto nenávidia a to im stačí, lebo im to dáva pocit, že niekam patria a spolu proti niečomu bojujú? Ale môže svet bez Evanjelia, bez Boha dopadnúť inak? Svet, ktorý sa namiesto vzlietnutia k nebesám dobrovoľne zatvoril do klietky? 
Sme civilizácia, ktorá narazila na limity. Žijeme v blahobyte a už si nevieme dosť dobré predstaviť, čo iné, ďalšie, väčšie by sa ešte dalo - aby to nebola iba variácia toho, čo už máme. A stále nie sme uspokojení ani naplnení. Sme na konci, len aby sme zistili, že toto je slepá ulička. Ale aj tak si to odmietame priznať. Nie, k Bohu sa nevrátime! Nie, to by bolo strašné, to by bolo peklo, to by boli okovy a reťaze, ktoré sme už raz zhodili, vravíme si. Nie. To radšej budeme prešľapovať na konci slepej uličky - a plní frustrácie stále viac nenávidieť, stále viac plní hnevu túžiť čosi zničiť, na čomsi sa vyvŕšiť, čosi obviniť a potrestať za túto našu mizériu! Čo si v takomto svete počať? "Neťahajte jarmo s neveriacimi! Veď akú účasť má spravodlivosť na neprávosti?! Alebo čo má spoločné svetlo s tmou?! Aká zhoda je medzi Kristom a Beliarom?! Aký podiel má veriaci s neveriacim?! A ako súvisí Boží chrám s modlami?! A vy ste chrám živého Boha, ako hovorí Boh: "Budem v nich prebývať a medzi nimi chodiť, budem ich Bohom a oni budú mojím ľudom. A preto vyjdite spomedzi nich, oddeľte sa, hovorí Pán, a nečistého sa nedotýkajte; a ja vás prijmem a budem vaším Otcom a vy budete mojimi synmi a dcérami, hovorí všemohúci Pán."" (2Kor 6, 14-18). Preto zakladáme ostrovy iného Sveta uprostred sveta: farnosti, spoločenstvá Cirkvi. A ak ich niet, tak stále sa môžeme aspoň sami takto oddeliť a sami žiť iné - kým sa niekto nepridá alebo my nepridáme k nemu, aby sme spoločenstvo Cirkvi medzi sebou ustanovili. A naozaj sa dá takto iba oddeliť. Oddeliť sa od sveta. "A ešte mnohými inými slovami ich zaprisahával a povzbudzoval: "Zachráňte sa z tohoto zvrhlého pokolenia, aby ste boli bezúhonní a úprimní, Božie deti bez hany uprostred zvrhlého a skazeného pokolenia, medzi ktorým svietite ako svetlá na svete."" (Sk 2, 40; Flp 2, 15) Tam, kde ostatných štve a ženie svojimi bičmi žiadostivosť a ktorých trýzni strach, kde rastie frustrácia a s ňou hnev a nenávisť, byť plní uvoľnenosti a vnútornej nehybnosti hesychie, pretože sme už našli - a náš jediný pohyb je už len nahor, do Hlbiny Boha. Ani napravo, ani naľavo, ani dopredu, ani dozadu, už vôbec proti niekomu, len nahor. "Uspokojíme sa s tým, že máme čo jesť a čo si obliecť. Lebo tí, čo chcú zbohatnúť, upadajú do pokušenia a osídla a do mnohých nezmyselných a škodlivých žiadostí, ktoré ľudí ponárajú do záhuby a zatratenia" (1Tim 6, 8-9) V tomto tichu, v tejto nehybnosti, uvoľnenosti a pokoji hesychie, opaku horúčky, hluku a šialeného zhonu sveta, sa dáva Boh. Kto opíše ten pocit, keď sme takto očisťovaní od špiny sveta a posväcovaní do čírej belosti Božím Svetlom? Aká rozkoš to je, zmyť takto zo seba všetku špinu! "Budem na vás kropiť čistú vodu, že sa očistíte; od všetkých vašich škvŕn a od všetkých vašich modiel vás očistím" (Ez 36, 25), hovorí Pán a aj tak koná. V tomto tichu a v tejto nehybnosti konanie plynie ako rieka, a to je podstata dokonalej vôle: nie, keď prekonáva prekážky, ale keď v nás samých už viac niet čo prekonávať, ani nevieru, ani beznádej, ani žiadosti, ani strach, ani hnev, ani sklamanie, ani nič ďalšie, preto môže naše konanie takto voľne plynúť.

LITURGICKÝ PROGRAM
	
	Čičava
	Komárany
	Merník

	Po
4.12.
	Svätá veľkomučenica Barbora; prepodobný otec Ján Damaský

	
	
	16.30 +Alžbeta, Michal, Júlia (r.Lipkošová)
	

	Ut
5.12.
	Prepodobný a bohonositeľný otec Sáva Posvätený

	
	16.30 +Bartolomej, Ľudmila (r.Peštová)
	
	

	St
6.12.
	Svätý Mikuláš Divotvorca, arcibiskup lykijskej Myry
	Odporúčaný sviatok
Myrovanie 
Príchod Mikuláša

	
	16.30 +Jozef, Alžbeta, Andrej (r.Begalová) 
	18.30 +Jozef (r.Šnelcerová)
	8.00

	Št 
7.12.
	Svätý Ambróz, milánsky biskup

	
	18.00 +Veronika (r.Kopčová)
	
	

	Pi
8.12. 
	Počatie Presvätej Bohorodičky svätou Annou
	Prikázaný sviatok
Myrovanie
Voľnica

	
	17.00 za farnosť
	18.30
	15.30

	So
9.12.
	Prepodobný otec Patapios

	
	9.00 +Štefan (r.Veliká) + panychýda
	
	11.00 krst Bogdan

	Ne
10.12.
	Dvadsiataôsma nedeľa po Päťdesiatnici
Svätí mučeníci Ménas, Hermogenés a Eugraf
	

	
	10.30 Liturgia s krstom Matúša Vilenika
	9.00
	7.30 za farnosť



Úmysel modlitby: za mier na Ukrajine a vo svete.	

